În 2020, a fost plătită o sumă totală de 1 690 de milioane EUR (1 675 de milioane EUR sub formă de împrumuturi și 15 milioane EUR sub formă de granturi). Tabelul 1 oferă mai multe detalii cu privire la plățile efectuate pentru fiecare țară la sfârșitul anului 2020.

AMF este pusă la dispoziție în tranșe și numai dacă sunt îndeplinite criterii specifice de reformă structurală, convenite cu țara în cauză. Aceasta susține punerea în aplicare a unor măsuri ferme de ajustare și reformă menite să consolideze sistemele de finanțe publice și să sprijine creșterea durabilă și favorabilă incluziunii și crearea de locuri de muncă. În plus, o condiție prealabilă pentru acordarea AMF constă în aplicarea de către țara beneficiară a unor mecanisme democratice eficiente, care includ existența unui sistem parlamentar pluripartit și respectarea statului de drept, precum și garantarea respectării drepturilor omului de către această țară. În acest mod, AMF vine în completarea asistenței pentru cooperare obișnuite a UE și contribuie la obiectivul mai amplu de menținere a stabilității și de promovare a prosperității în afara UE. AMF a fost recunoscută pe scară largă drept un instrument eficace de reacție la situațiile de criză, permițând Uniunii să intervină într-o manieră vizibilă și flexibilă și cu un efect pe plan politic(). Acest lucru este confirmat de constatările mai multor evaluări ex post independente ale programelor AMF finalizate().

Operațiunea AMF-III în Georgia, lansată în 2018, a fost finalizată cu succes prin plata celei de a doua și ultime tranșe în noiembrie 2020. Valoarea acestei tranșe a fost de 25 de milioane EUR, dintre care 5 milioane EUR sub formă de granturi și 20 de milioane EUR sub formă de împrumuturi.

În urma încheierii cu succes a AMF-II și având în vedere provocările bugetare și circumstanțele extraordinare cu care se confrunta Iordania ca urmare a găzduirii unui număr mare de refugiați sirieni, această țară a depus o cerere de asistență macrofinanciară suplimentară în iulie 2019. Ca răspuns, Comisia a adoptat, la 6 septembrie 2019, o propunere pentru o a treia asistență macrofinanciară acordată Iordaniei în valoare de 500 de milioane EUR sub formă de împrumuturi (AMF-III). Propunerea a fost adoptată de colegiuitori la 15 ianuarie 2020. Asistența urmează să fie acordată în trei tranșe.

Ulterior, în aprilie 2020, când pandemia de COVID-19 a lovit economia iordaniană care se confrunta deja cu dificultăți, autoritățile au solicitat asistență macrofinanciară suplimentară. Prin urmare, în cadrul pachetului AMF COVID-19 adoptat în mai 2020, UE a convenit cu privire la un program AMF complementar în valoare de 200 de milioane EUR pentru Iordania (consolidând resursele puse la dispoziție în cadrul AMF-III). Memorandumul de înțelegere și acordul de împrumut (care guvernează ambele operațiuni AMF) au intrat în vigoare la 2 octombrie și, respectiv, la 7 octombrie 2020. Prin urmare, perioada de disponibilitate de 12 luni a programului COVID-19 se încheie în octombrie 2021, iar perioada de disponibilitate a AMF-III se încheie în aprilie 2023. Condițiile de politică ale programului se axează în principal pe îmbunătățirea gestionării finanțelor publice și combaterea corupției, precum și pe reforme în sectorul utilităților publice, în domeniul politicii sociale, al pieței forței de muncă și al guvernanței.

Prima tranșă (250 de milioane EUR sub formă de împrumuturi) a fost condiționată de îndeplinirea condițiilor politice prealabile generale pentru AMF și de derularea corespunzătoare a programului FMI. Aceasta a fost plătită la 25 noiembrie 2020. A doua tranșă (250 de milioane EUR sub formă de împrumuturi) și a treia tranșă (200 de milioane EUR sub formă de împrumuturi) sunt supuse, în plus, condițiilor specifice de politică convenite între Iordania și UE în memorandumul de înțelegere și se preconizează că vor fi plătite după îndeplinirea acestor condiții.

Aceste programe AMF sunt furnizate împreună cu resursele din partea instituțiilor financiare internaționale și a donatorilor bilaterali, inclusiv FMI, în cadrul programului său EFF pe patru ani cu Iordania, aprobat la 25 martie 2020 (1,2 miliarde EUR, 270 % din cotă). Pe lângă acest program, la 20 mai 2020, FMI a pus, de asemenea, la dispoziția Iordaniei asistență de urgență în valoare de aproximativ 366 de milioane EUR, în cadrul Instrumentului de finanțare rapidă pentru a ajuta țara să facă față impactului pandemiei de COVID-19. Consiliul director al FMI a finalizat prima evaluare în cadrul EFF în decembrie 2020, eliberând imediat aproximativ 148 de milioane USD și aducând totalul plăților FMI către Iordania în 2020 la 689 de milioane USD. În martie 2021 s-a ajuns la un acord tehnic cu privire la cea de a doua evaluare, FMI observând că programul se menține ferm pe calea cea bună și s-au înregistrat progrese semnificative în ceea ce privește reformele-cheie. În cadrul acestei evaluări, autoritățile au solicitat accesul la fonduri suplimentare în valoare de 200 de milioane USD. Acordul este supus aprobării Consiliului director al FMI.

·Tunisia: AMF-COVID-19

În cadrul pachetului AMF COVID-19 adoptat în mai 2020, UE a convenit asupra unui program AMF în valoare de 600 de milioane EUR pentru Tunisia. Memorandumul de înțelegere și acordul de împrumut au fost semnate la 24 noiembrie 2020 și ratificate de Parlamentul tunisian la 15 aprilie 2021 și au intrat în vigoare la 11 mai 2021, după publicarea în Monitorul Oficial al Tunisiei. Prin urmare, perioada de disponibilitate de 12 luni a programului se încheie în mai 2022. Condițiile de politică ale programului se axează în principal pe patru domenii tematice: gestionarea finanțelor publice și reforma sectorului civil; reforme în întreprinderile de stat; protecția socială și climatul investițional.

AMF urmează să fie acordată în două tranșe, fiecare în valoare de 300 de milioane EUR. Prima tranșă a fost supusă condițiilor politice prealabile generale pentru AMF și a fost plătită la 1 iunie 2021. Se preconizează că a doua tranșă va fi plătită în a doua jumătate a anului 2021, odată ce vor fi îndeplinite condițiile de politică.

Asistența este menită să completeze resursele puse la dispoziție de alți donatori, inclusiv de FMI, în cadrul programului său aferent mecanismului de finanțare rapidă cu Tunisia, în valoare de 685 de milioane EUR, aprobat la 10 aprilie 2020.

3.3Balcanii de Vest

·AMF-COVID-19 pentru Albania

În urma cutremurelor devastatoare din noiembrie 2019 și a provocărilor generate de pandemia de COVID-19, Albania a solicitat în mod oficial asistență macrofinanciară la 15 aprilie 2020. Ca răspuns, în cadrul pachetului AMF-COVID-19 adoptat în mai 2020, UE a convenit asupra unui program AMF în valoare de 180 de milioane EUR pentru Albania. Memorandumul de înțelegere și acordul de împrumut au fost semnate la 3 noiembrie 2020 și au intrat în vigoare la 3 noiembrie 2020 și, respectiv, la 26 ianuarie 2021. Prin urmare, perioada de disponibilitate de 12 luni a AMF se încheie în noiembrie 2021. Condițiile de politică ale programului vizează remedierea unora dintre deficiențele de la nivelul gestionării finanțelor publice, al sectorului financiar, al bunei guvernanțe și combaterii corupției și al politicilor de protecție socială.

AMF urmează să fie acordată în două tranșe, fiecare în valoare de 90 de milioane EUR. Prima tranșă a fost supusă condițiilor politice prealabile generale pentru AMF și a fost plătită la 31 martie 2021. Se preconizează că a doua tranșă va fi plătită în a doua jumătate a anului 2021, odată ce vor fi îndeplinite condițiile de politică.

Asistența este menită să completeze resursele puse la dispoziție de alți donatori, inclusiv de FMI, în cadrul programului său aferent mecanismului de finanțare rapidă cu Albania, în valoare de 174 de milioane EUR, aprobat la 10 aprilie 2020.

·AMF-COVID-19 pentru Bosnia și Herțegovina

În urma unei cereri oficiale de asistență macrofinanciară din partea Bosniei și Herțegovinei din data de 14 aprilie 2020, în contextul pandemiei de COVID-19, Parlamentul European și Consiliul au aprobat pachetul AMF COVID-19 în mai 2020, inclusiv un nou program AMF în valoare de 250 de milioane EUR pentru Bosnia și Herțegovina. Memorandumul de înțelegere și acordul de împrumut au fost semnate la 15 ianuarie 2021 și vor intra în vigoare după finalizarea procesului de ratificare în țară și după publicarea în Monitorul Oficial.

AMF va fi acordată în două tranșe, fiecare în valoare de 125 de milioane EUR. Prima tranșă este supusă condițiilor politice prealabile generale pentru AMF și va fi eliberată după intrarea în vigoare a memorandumului de înțelegere. A doua tranșă va fi plătită cel mai devreme la 3 luni de la eliberarea primei tranșe și sub rezerva îndeplinirii unui set de condiții de politică. Măsurile de politică se încadrează în următoarele patru domenii tematice: guvernanța economică și consolidarea instituțiilor, stabilitatea sectorului financiar, transparența și combaterea corupției, precum și o mai bună funcționare a pieței forței de muncă.

Asistența este menită să completeze resursele puse la dispoziție de alți donatori, inclusiv de FMI, în cadrul programului său aferent mecanismului de finanțare rapidă în valoare de 330 de milioane EUR, aprobat la 9 aprilie 2020.

·AMF-COVID-19 pentru Kosovo

În urma unei cereri oficiale de asistență macrofinanciară transmise de Kosovo la 8 aprilie 2020 în contextul pandemiei de COVID-19, Parlamentul European și Consiliul au aprobat pachetul AMF COVID-19 în mai 2020, inclusiv un nou program AMF în valoare de 100 de milioane EUR pentru Kosovo. Memorandumul de înțelegere și acordul de împrumut au intrat în vigoare la 8 septembrie 2020. Condițiile de politică ale programului se axează în principal pe consolidarea finanțelor publice, consolidarea stabilității financiare, eliminarea economiei subterane, promovarea strategiei privind statul de drept și îmbunătățirea perspectivelor de angajare pentru tineri.

AMF urmează să fie acordată în două tranșe, fiecare în valoare de 50 de milioane EUR. Prima tranșă a fost supusă condițiilor politice prealabile generale pentru AMF și a fost plătită la 6 octombrie 2020. A doua și ultima tranșă a fost plătită la 1 iunie 2021, după ce Kosovo a îndeplinit condițiile de politică aferente.